**Aiškinamasis raštas**

**DĖL KLAIPĖDOS MIESTO SAVIVALDYBEI PRIKLAUSANČIŲ VIEŠOSIOS ĮSTAIGOS „KLAIPĖDOS JACHTKLUBAS“DALININKO TEISIŲ PARDAVIMO**

**1. Sprendimo projekto esmė, tikslai ir uždaviniai.**

Šiuo sprendimo projektu siekiama parduoti Klaipėdos miesto savivaldybei (toliau – Savivaldybė) nuosavybės teise priklausančias viešosios įstaigos „Klaipėdos jachtklubas“, į.k. 140851935, buveinė Smiltynės g. 25, Klaipėdoje, dalininko teises viešo aukciono būdu Lietuvos Respublikos Vyriausybės nustatyta tvarka.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos vietos savivaldos įstatymo 16 straipsnio 3 dalies 9 punktas nustato savivaldybės tarybos kompetenciją – įgyvendinti juridinio asmens dalyvio kompetencijai pagal įstatymus priskirtas teises ir vykdyti pareigas. To paties įstatymo 48 straipsnio 2 dalis įtvirtina, kad Savivaldybei nuosavybės teise priklausančio turto savininko funkcijas, susijusias su savivaldybei nuosavybės teise priklausančiu turtu, remdamasi įstatymais įgyvendina savivaldybės taryba.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 8 straipsnio 1 dalies 1 punktas įtvirtina, kad Savivaldybių turtą valdo, naudoja ir juo disponuoja savivaldybių tarybos pagal Lietuvos Respublikos vietos savivaldos įstatymą – įgyvendindamos turto savininko funkcijas.

Viešoji įstaiga „Klaipėdos jachtklubas“ Valstybės įmonės registrų centro Juridinių asmenų registre įregistruota 1994-02-04. Steigėjas – Sporto draugijos „Žalgiris“ personalinė įmonė „Klaipėdos buriavimo centras“. 2006-03-22 šioje įstaigoje dalininko teises įgijo UAB „Dommo Nerija“, kurios dalininkų įnašas šiuo metu sudaro 8 688,60 Eur, 2008-07-03 šioje įstaigoje dalininko teises įgijo ir Savivaldybė, Savivaldybės tarybos 2008-06-06 sprendimu Nr. T2-199 „Dėl sutikimo priimti dovanojamą viešosios įstaigos „Klaipėdos jachtklubas“ dalininkų kapitalo dalį“ priėmusi Savivaldybei nuosavybės teise dovanojamą šios viešosios įstaigos dalininkų kapitalo dalį, kurio vertė sudarė 30 000 Lt, šiuo metu – 8 688,60 Eur.

Įstatymo 20 straipsnio 2 dalies 4 punktas nustato, kad savivaldybei nuosavybės teise priklausančios viešųjų įstaigų dalininko teisės perduodamos jas parduodant kitiems asmenims Vyriausybės nustatyta viešosios įstaigos dalininko teisių pardavimo viešo aukciono būdu tvarka.

Įstatymo 20 straipsnio 10 dalis reglamentuoja, kad savivaldybei nuosavybės teise priklausančios viešosios įstaigos dalininko teisės gali būti parduodamos, jeigu šiai viešajai įstaigai teisės aktų nustatyta tvarka nepavesta atlikti viešojo administravimo funkcijų ir tenkinamos abi šios sąlygos:

1) steigiant viešąją įstaigą ar didinant viešosios įstaigos dalininkų kapitalą nebuvo investuotas valstybei ar savivaldybei nuosavybės teise priklausantis nekilnojamasis turtas;

2) viešoji įstaiga nėra valstybės ar savivaldybės turto panaudos gavėja.

Pažymėtina, kad viešoji įstaiga „Klaipėdos jachtklubas“ neatlieka viešojo administravimo funkcijų, į jos dalininkų kapitalą nebuvo investuotas Savivaldybei nuosavybės teise priklausantis nekilnojamasis turtas ir ši viešoji įstaiga nėra valstybės ar savivaldybės turto panaudos gavėja.

Įstatymo 20 straipsnio 11 dalis įtvirtina, kad sprendimą dėl savivaldybei nuosavybės teise priklausančių viešosios įstaigos dalininko teisių pardavimo priima savivaldybės taryba. Sprendimo projektą rengianti savivaldybės institucija turi pagrįsti jo atitiktį Įstatymo 9 straipsnyje nurodytiems principams, apibrėžiantiems, kad savivaldybių turtas turi būti valdomas, naudojamas ir juo disponuojama vadovaujantis:

1) visuomeninės naudos – savivaldybių turtas turi būti valdomas, naudojamas ir disponuojama juo rūpestingai, siekiant užtikrinti visuomenės interesų tenkinimą;

2) efektyvumo – sprendimais, susijusiais su savivaldybių turto valdymu, naudojimu ir disponavimu juo, turi būti siekiama maksimalios naudos visuomenei;

3) racionalumo – savivaldybių turtas turi būti tausojamas, nešvaistomas, racionaliai valdomas ir naudojamas;

4) viešosios teisės – sandoriai dėl savivaldybių turto turi būti sudaromi tik teisės aktų, reglamentuojančių disponavimą valstybės ir (ar) savivaldybių turtu, nustatytais atvejais ir būdais.

Atsižvelgiant į tai, kad viešajai įstaigai „Klaipėdos jachtklubas“ nepavesta atlikti viešojo administravimo funkcijų, tai Savivaldybei nuosavybės teise priklausančių šios viešosios įstaigos dalininkų teisių pardavimas leis užtikrinti, kad Savivaldybės turtas būtų valdomas, naudojamas ir juo disponuojama rūpestingai, efektyviai ir racionaliai pagal Lietuvos Respublikos teisės aktų reikalavimus.

Įstatymo 20 straipsnio 11 dalis taip pat nustato, kad sprendime dėl savivaldybei nuosavybės teise priklausančių viešosios įstaigos dalininko teisių pardavimo turi būti nurodyta:

1) viešosios įstaigos, kurios savivaldybės turimos dalininko teisės gali būti parduodamos, pavadinimas, kodas, buveinė;

2) parduodamų dalininko teisių pradinė kaina, kuri turi būti ne mažesnė kaip savivaldybės įnašų į viešosios įstaigos dalininkų kapitalą vertė;

3) savivaldybės institucija, įgaliota sudaryti dalininko teisių pirkimo–pardavimo sutartį.

Valstybei ar savivaldybei nuosavybės teise priklausančių viešosios įstaigos dalininko teisių pardavimo viešo aukciono būdu tvarkos aprašo (toliau – Aprašas), patvirtinto Lietuvos Respublikos Vyriausybės 2014 m. sausio 29 d. nutarimu Nr. 89 „Dėl valstybei ar savivaldybei nuosavybės teise priklausančių viešosios įstaigos dalininko teisių pardavimo viešo aukciono būdu tvarkos aprašo patvirtinimo“ 3.1. papunktis reglamentuoja, kad aukciono vykdytojas – dalininko (savininko) teises ir pareigas įgyvendinanti institucija arba savivaldybės tarybos sprendimu įgaliota savivaldybės institucija sudaryti dalininko teisių pirkimo–pardavimo sutartį.

Aprašo 3.3. papunktis nustato, kad sprendime dėl dalininkui nuosavybės teise priklausančių dalininko teisių pardavimo turi būti nustatyta parduodamų dalininko teisių pradinė kaina.

**3. Kokių rezultatų laukiama.**

Siekiama parduoti Savivaldybei nuosavybės teise priklausančias viešosios įstaigos „Klaipėdos jachtklubas“ dalininko teises.

**4. Sprendimo projekto rengimo metu gauti specialistų vertinimai.**

Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

 **6. Lėšų poreikis sprendimo įgyvendinimui.**

 Savivaldybės biudžeto lėšoms poreikio nėra.

**7. Galimos teigiamos ar neigiamos sprendimo priėmimo pasekmės**.

Savivaldybei nuosavybės teise priklausančių viešosios įstaigos „Klaipėdos jachtklubas“ dalininkų teisių pardavimas leis užtikrinti, kad Savivaldybės turtas būtų valdomas, naudojamas ir juo disponuojama rūpestingai, efektyviai ir racionaliai pagal Lietuvos Respublikos teisės aktų reikalavimus.

PRIDEDAMA:

1. Savivaldybės tarybos 2008-06-06 sprendimo Nr. T2-199 „Dėl sutikimo priimti dovanojamą viešosios įstaigos „Klaipėdos jachtklubas“ dalininkų kapitalo dalį“ kopija, 1 lapas.
2. Valstybės įmonės registro centro Juridinių asmenų registro 2018-09-07 išrašas, 1 lapas.
3. 2018-01-24 duomenys apie viešosios įstaigos dalininkus, 1 lapas.

Turto skyriaus vedėjas Edvardas Simokaitis